open-index/open-wikipedia-markdown huggingface dataset:
Penggantingan dara

**Penggantingan dara** (hurup Arab Gundul: فڠݢنتيڠن; Indonésia: *koagulasi*), atawa **dara ganting** (hurup Arab Gundul: دارا ݢنتيڠ), entu jat separokelang nyang dara bikin, wabilhusus kapan tu dara keanginan. Kapan orang bedara, tu dara berobah dah jadi dara ganting (*thrombus*) kalu lagi kebelèr.

## Ruju'an
Pengilian darurat

**Pengilian darurat** (hurup Arab Gundul: فڠيلين ضرورة; Inggris: *emergency evacuation*) entu ngibritnya orang nyang sigra deri utekan nyang bakalannya ada anceman, atawa lagi ada ancaman, atawa bahaya bakal nyawa atawa banda.

Pengilian darurat tuladnya mulain deri pengilian kecil-kecilan deri gedong lantaran badé atawa api ampé pengilian bancakan deri kota lantaran banjir, pengeboman, atawa hawa, wabilhusus badé nglelet tropis (*siklon tropis*).

## Ruju'an
Penginterniran

**Penginterniran** (hurup Arab Gundul: فڠإنترنيرن) atawa **kampung perangkèngan** (hurup Arab Gundul: کمفوڠ فرڠکڠن) ièlah atu pengrangkèngan deri orang-orang, nyang galibnya segabreg-gabreg, sonder pengadilan. Tu istilah secara husus dipaké bakal pengrangkèngan "warga-warga musu pas jaman perang atawa para tukang tèloris".

## Ruju'an
Pengpèlèngan

**Pengpèlèngan** (hurup Arab Gundul: فڠفيليڠن) atawa **pèlèngan** (hurup Arab Gundul: فيليڠن) atawa **tempèlèngan** (hurup Arab Gundul: تمفيليڠن) atawa **cecèntong** (hurup Arab Gundul: چچنتوڠ) atawa **pelipis** (hurup Arab Gundul: فليفيس) atawa **pepilis** (hurup Arab Gundul: ففيليس) atawa **kekosongan** (hurup Arab Gundul: ککوسوڠن) atawa **gamparan** (hurup Arab Gundul: ݢمفرن) entu atu koncian tempat empat tulang batok pada ngamprok: tulang jidat, tulang batok samping, tulang pèlèngan, èn tulang ruyung. Pengpèlèngan adanya di samping pala belakangnya mata, antara jidat ama kuping. Sepir pèlèngan nglingkup ni daèrah èn dipaké pas pengunyahan.

## Ruju'an
Pengrèrodan

**Pengrèrodan** (hurup Arab Gundul: فڠريرودن; Inggris: *taxonomy*) entu èlmu pembangsaan atu ihwal nyang ada punya juntrungan. Tadinya, enni pengrèrodan cuman nyuntrung ke penglompokan mahluk idup. Cumanan, di enni punya arti jenggar èn umum, pengrèrodan gè' gableg nyuntrung ke penglompokan benda atawa peng'engehan (konsèp), serènta asas nyang jadi dasar entu penglompokan. Segambrèng pengrèrodan ada punya undak-undakan (hierarki), cuman enni laèn saratnya. Pengrèrodan maké satuan nyang ditauin jadi "*takson*" (bentuk jama': *taksa*). Takson nyang tinggian sipatnya lebih umum deri takson nyang cetekan lantaran sipatnya lebih kusus. Pengrèrodan béda ama *meronomi*, nyang kejuntrungan ama penglompokan bebagéan deri semua-muanya.

## Ruju'an
Pengubek jala

**Pengubek jala** (hurup Arab Gundul: فڠوبق جالا; Inggris: *web browser*) entu peranti alus kanggo nerima ama ngojèkin sumber inpormasi deri internèt. Atu sumber pengabaran diendus paké pengendus sumber semacem nyang bisa bentuknya halaman jala, gambar, dedelengan, atawa laèn-laèn jenis isi.

Biar kata pengubek jala utamanya kanggo ngebuka internèt, pengorang jala juga' bisa dipaké bakal ngebuka inpormasi nyang diangsrongin ama pengladèn jala di jala perorangan atawa berekas di sistim berekas. Berapa pengubek jala nyang bekèn antara laèn Google Chrome, Firefox, Internet Explorer, Opera, ama Safari.

## Ruju'an
Penjogrogan Nipong di Hindia Welanda

**Kekijiran Nipong nyedèk Hindia Welanda** (sekarang Indonésia) pas jaman Perang Dunia II punya lama semprakan Maret 1942 ampé ujungnya perang Sèptèmber 1945. Ni jadi atu jaman nyang paling penting di sejarah Indonésia.

Bulan Méi 1940, Dètslan nyedèk Welanda, èn darurat perang diumumin di Hindia Welanda. Bahna boncosnya tawar-tawaran antara kewenangan Welanda ama Nipong, Nipong punya banda di Nusantara dibekuin. Welanda ngumumin perang lawan Nipong abisnya anpal 7 Désèmber 1941 di Pèl Harbor (*Pearl Harbor*). Serbuan Nipong ke Hindia Welanda mulain 10 Januari 1942, èn Tentara Kekaèsaran Nipong cuman kurang deri tiga bulan punya lama langsung nglibas antéro jajahan. Welanda nyerah 8 Maret. Pada ngebadeg dah tu orang Indonésia nyang nyambut Nipong sebagé dia punya pembèbas deri penjajah Welanda. Cuman ya, sikapnya berobah sebab lantaran 4 ampé 10 juta orang Indonésia pada diambil-ambilin bakal jadi pegawé rejengan atawa ramusa (*romusha*) bakal proyèk pengembangan atur banda ama pertahanan di Jawa. Barang 200.000 ampé 500.000 orang dikirim deri Jawa ke pulo-pulo luar, malahan ampé-ampé ke Birma ama Siam. Deri entu nyang dicomot deri Jawa, kaga' ampé 70.000 lebi nyang tetep idup. Empat juga orang wapat di Hindi Welanda lantaran kelaperen ama gawé rejengan jaman Nipong, masup juga' keitung 30.000 kematian sipil Èropa nyang dirangkèng.

Tahon 1944–1945, soldadu Éngko pada mampir di Hindia Welanda èn kaga' ampé masup ke wilayah nyang banyak orangnya kaya' Jawa ama Sumatra. Sebab begitu, banyakan wilayah Hindia Welanda misi di bawah penjajahan pas Nipong nyerah bulan Agustus 1945.

Serbuan ama penjogrogan entu tantangan nyang bener-bener dah bakal pemerèntahan kolonial Welanda ama ngeboyong perobahan nyang seajug-ajug bakal entakanu bisanya gerakan Répolusi Sional Indonésia. Laèn ama Welanda, Nipong ngasi wasilah pulitik bakal orang Indonésia ampé ke kampung-kampung. Nipong ngasi didikan, nglatih, ama ngasi senjata ama pemuda Indonésia èn ngasi dedengkot sionalisnya suara pulitik. Jadi, liwat ngencagin réjim kolonial Welanda ama ngewasilahin kebangsaan Indonésia, penjogrogan Nipong ngeja kewontenan bakal Proklamasi Kemerdékaan Indonésia pas Nipong nyerah kèok di Laotan Teduh. Cuman ya, Welanda pèngèn nyedèk balik itu Hindia. Abisannya pait getir lima tahon joang diplomatik, perang, ama joang kemasarakatan, marinya Welanda ngakuin Indonésia punya daulat bulan Désèmber 1949.
Penom Pèn

**Penom Pèn** (hurup Arab Gundul: فنوم فين; basa Kemboja: ភ្នំពេញ; penglatinan: *Phnom Penh*) ya'entu sintrem èn kota paling gedé nyang ada di Kemboja. Ada kira-kira 2 jutaan penduduk nyang duduk di enni kota (data ngikut sènsus taon 2019). Penom Pèn jadi Kemboja punya sintrem sederi Kemboja dijajah ama negeri Prangseman. Penom Pèn ujah jadi pusat negeri Kemboja èn pusat pegawéan atawa pabrik èn ékonomi nyang ada di Kemboja.

## Ruju'an
Penyakit nepa

**Penyakit nepa** (hurup Arab Gundul: فڽاکيت نفا; Inggris: *transmissible disease*, *communicable disease*, atawa *contagious disease*; Indonésia: *penyakit menular*) ièlah penyakit nyang kena nginclo' deri atu awak ke awak laènnya, di manusia kè', héwan kè'. Penyakit nepa dilantaranin ama penglakon idup (*agen biologi*) kaya' isik-melik penggering (*patogen*) (tetepaan, kuman, èn jejamuran) serènta pengombé.

## Ruju'an
Pentil tété'

**Pentil tété'<nowiki/>** (hurup Arab Gundul: فنتيل تيتئ) atawa **puting tété**' (hurup Arab Gundul: فوتيڠ تيتئ) entu struktur husus. Héwan nété' dara (serènta wadon) maké pentil bakal nété'in. Tètè' héwan nété' laki ama dara entu sama baé bikinannya. Cuman, kuarnya susu bakal nété'in entu diatur ama hormon. Artinya, lanang ora gableg nété'in orang sebab ora punya gableg hormonnya (kecuali kalu ada kelaènan hormon).

## Ruju'an
Penyembutrakan suara

**Penyembutrakan suara** (hurup Arab Gundul: فڽمبوترقن سوارا; Indonésia: *polusi suara*) entu gangguan di lingkungan nyang ditongolin ama bunyi atawa suara nyang ngeja ribut mahluk idup di gutekannya. Berapa sumber penyembutrakan suara entu antara laèn salon nyang nyang telèngès, gending nyang disetèl gedé-gedé banter-banter, maènan bocah nyang pating telèktèkan, gandaran (kapal terbang, sepur, lalu lalang), gawéan gedong, pengèngkol mesin, èns.

## Ruju'an
Penyerep-nyerepan kejahatan

**Penyerep-nyerepan kejahatan** (hurup Arab Gundul: فڽرف٢ن کجاهتن; Inggris: *criminal investigation*) atawa **penyerepan** **kejahatan** (hurup Arab Gundul: فڽرفن کجاهتن) atawa **penyerepan kegajulan** (hurup Arab Gundul: فڽرفن کݢاجولن) ièlah atu èlmu terepan bakal mbelajarin kenyataan-kenyataan dalem atu pekara nyang entinya dipaké bakal bukti di pengadilan kegajulan. Penyerep-nyerepan kegajulan galibnya nglingkup ngudag-ngudag kenyataan, nanya-nanyain saksi, ngompès si ketuding, ngamprogin ama nyimpen bukti, serènta laèn-laèn manhad penyerep-nyerepan. Penyerep-nyerepan modèren biasanya maké banyak tèhnik penyerep-nyerepan ilmiah nyang bekèn digero èlmu penyerepan (*forensik*).

## Ruju'an
Penyimpingan

**Penyimpingan** (hurup Arab Gundul: فڽمفيڠن) entu atu peranti dapur nyang biasanya kanggo masak wapel. Penyimpingan bisa deri macem-macem bahan di panci dapur, cuman biasanya deri besi cor. Pertama-tama, itu penyimpingan dipanasin dulu, terus itu adonan dicorin ke penyimpangannya. Abis, itu kapnya ditutup ampé wapelnya jadi atawa setèlan waktunya udah kelar.

## Ruju'an
Penyukongan

**Penyukongan** (فڽوکوڠن; Indonésia: *investasi*) entu atu piil nanemin punci atawa nyukong, mau langsung atawa kaga' langsung, nyang ngarep-arep entar-entarannya itu cukong dapet asian deri itu penyukongan. Umumnya, penyukongan kena diartiin sebagé nglowongin atawa manpaatin waktu, duit, atawa tenaga bakal asian etninya. Jadinya, penyukongan entu ngebeli atu barang nyang diarep-arep biar entarnya bisa dijual lagi mahalan atawa tinggian deri nilé nyang tadénya.

## Ruju'an
Peraèran

**Peraèran** (hurup Arab Gundul: فرايران) entu atu omplokan ombol aèr di atu wilayah, mo nyang gocan kè', kaya' laot ama kali, atawa nyang manteng (ngumbeng) kaya' sètu. Ni peraèran bisa aja aèr tawar, aèr anta, atawa aèr asin (laot).

## Ruju'an
Perbèlum

**Perbèlum** atawa **Prabèlum** (hurup Arab Gundul: فربلوم) atawa nama sebenernya **Luger P08** entu atu bècèng separoberèdèt deri Dètslan nyang diperkenalin tahon 1908. Ni bècèng – bècèng pertama nyang maké pèlor Perbèlum 9x19mm. Dia punya magasèn muat lapan pèlor.

Ni bècèng dulu didemenin bangat. Tukang bikinnnya – kelas ajib èn kinerjanya bener-bener dihormatin. Cuman entinya, Perbèlum lama-lama diganti ama Walther P38. Cuman pas jaman Perang Dunia II, masing banyak opas èn soldadu Dèt nyang maké ni bècèng.

## Ruju'an
Perdiping

**Perdiping** (hurup Arab Gundul: فرديفيڠ) atau **lanté** (hurup Arab Gundul: لنتى) entu penggeroan bakal trap gedong, mau atas kè', bawah kè'.

## Penomeran

Penomeran perdiping entu sorot nyang dipaké bakal ngasi rèndèngan di atu gedong berales trapnya "perdiping atu" èn juga' di nama nyang dikasi bakal trap bawah tana. Nomer ruangan biasanya diawalin paké angka perdipingnya; biasanya angka pertama deri tu ruangan ngasi unjuk perdipingnya. Di gedong-gedong gedé, ada 2 atuan umum penomeran perdiping:

* Gasal-genep bakal adep-adepan.
* Angka kedua di nomer ruangan ngasi unjuk rorogan atawa kèpèt gedong.

## "Perdiping atu"
Ada berapa macem sistim penamaan "perdiping atu". Di Amrik Lor ama Ruslan, perdiping dasar digeronya "perdiping atu", sedeng perdiping atasnya digero "perdiping dua". Kalu di Èropa, "perdiping atu" entu dipaké bakal perdiping di atasnya "perdiping dasar". Di Jepang ama Koréa, perdiping dasar biasanya digero "perdiping atu", mar juga' kadang digero "perdiping dua". Di Indonésia èmang gènèngan rada plin-plan, ada nyang maké Amrik punya cara, ada nyang ngrikut Èropa punya cara.

## Tahayul
Di Amrik Serèkat ama Kanada galibnya ora ada nyang namanya "perdiping 13" bahna dianggep angka sué (takut angka 13). Jadi, abisnya perdiping 12 langsung dilongkep ke perdiping 14, atawa perdiping 13 digeronya *skyline* (cèkèr langit). Di Tiongkok, "perdiping 4" ora ada, sebab dianggepnya angka sué juga' gènèng (takut angka 4).

## Ruju'an
Perhadring

**Perhadring** (hurup Arab Gundul: فرهدريڠ) entu ketemuan atawa ngumpulnya paling kaga' dua orang atawa lebi bakal mutusin atu jujuan. Perhadring juga' kena dijadiin wasilah bakal ubung-ubungan antermanusia atawa bas (pimpinan kantor) ama dia punya penggawé.

## Ruju'an
Peris Nobèl

Saban tahon, **Peris Nobèl** (hurup Arab Gundul: فريس نوبل; Swèd: *Nobelpriset*; Nor: *Nobelprisen*) diangsrongin ke orang-orang ama lembaga di mana-mana di dunia. Ni peris diangsrongin bakal kajian èlmu pengetauan èn kedaméan dunia. Peris èlmu pengetauan nglingkup sastra, èlmu alam, èn kedoktoran. Peris Nobèl sanonya diawalin ama Alprèd Nobèl. Dia punya wasiat tahon 1895 ngasi duit bakal itu Peris. Yayasan Nobèl sekarang nyang ngurusin tu duit. Itu Yayasan mènta'in macem-macem kumité atawa akademi bakal nyabitin sapa nyang surup dapet itu peris. Bakal banyak orang, Peris Nobèl entu atu gèngsi nyang gedé.

## Ruju'an
Periuk, Tanggerang Kota

**Periuk** entu kecamatan nyang ada di Tanggerang Kota. Ni kecamatan ngejenggar ampé 9,54 km².

## Ruju'an
Permaènan

**Permaènan** (hurup Arab Gundul: فرمائنن) atawa **dolanan** (hurup Arab Gundul: دولنن) atawa **kulinan** (hurup Arab Gundul: کؤلنن) atawa **gim** (hurup Arab Gundul: ݢيم) entu barang nyang dipaké bakal ngulin atawa maèn (maènan), atu barang atawa atu nyang lumbrahnya dipaké bakal hiburan atawa seneng-seneng, èn kot-kotan dipaké bakal wasilah ngajar. Permaènan béda deri pegawèn, nyang sokanan dilakonin bakal ngoléin gaji, ogè béda deri seni, nyang lebih sokanan jadi romanan kèlo'an atawa idèolohis. Cumanan, bédanya ora danta èn loba permaènan nyang rasanya jadi karya (kaya' tukang gerak badan ahli atawa permaènan penonton) atawa seni (kaya' pasang-pasangan [*puzzle*] atawa permaènan nyang maké tetempatan kaya' *mahyong*, *solitaire*, atawa berapa gim delengan).

## Ruju'an
Permaènan bèntèng

**Permaènan bèntèng** (urup Arab Gundul: فرماينن بينتڠ) atawa nyang akrab disebut **bèntèng** (urup Arab Gundul: بينتڠ) entu permaènan nyang dilakonin ama dua barung. Masing-masing barung milih tempat bakal "markas"-nya. Enni markas dipaké bakal orang nyang kasarannya udah ketangkep. Abis ditangkep orangnya bakal ditawan ampé temen-temennya nyelametin dia.

## Ruju'an
Perop

**Perop** atawa **perup** (hurup Arab Gundul: فروف) atawa **prop** (hurup Arab Gundul: فروف) atawa **sumpelan** (hurup Arab Gundul: سومفلن) entu atu sumpelan nyang bentuknya kaya' tabung bakal nyumpel wadah, kaya' botol, tabung, atawa tong. Kaga' kaya tutup gelas atawa tutup botol, nyang nyumpel wadah deri luar sonder ngogok polume dalem, perop entu dimasupin sebagèan atawa pol ke dalem bakal jadi sègel.

Atu tulad saban sarian pemakéan perop entu ada di botol aèr serani.

## Ruju'an
Peroléan (kaèdah basa)

**Peroléan** (hurup Arab Gundul: فراولين) di kaèdah basa entu piil punya jujuan èn bisa ada di kalimat-kalimat nyang paké kata kerja pengolé. Entu unsur di ujar nyang ngintilin kata kerja, sepegimana di:

: *Si kucing makan *'ikan***.
: ''Diè nggebug '''tu orang''' terus bilang biar minggat deri mari.''

Entu tulad dua tadi namanya '''peroléan langsung'''. Nah, kalu ni tuladnya '''peroléan kaga' langsung''':

: ''Si jongos ngebawain surat '''ke Tuannyè***.
: *Gua ngirimin *'anak guè*' surat*.

## Ruju'an
Perongkosan

**Perongkosan** (hurup Arab Gundul: فروڠکوسن; Inggris: *reimbursement*) ièlah penggantian orang punya duit—lantaran udah nguarin dia punya duit—sembabad ama cupleknya duit nyang dikeluarin.

## Ruju'an
Persangga

**Persangga** (hurup Arab Gundul: فرسڠݢ) ièlah atuan apstan jalan Iran jaman jebot, nyang panjangnya laèn-laèn begantung muka tananya ama kesepudan jalannya. Surupan Èropanya entu lèga. Dalem istilah jaman kita, ni jarak sada-sada sembabad ama barang 3 atawa 3½ miles (4,8 atawa 5,6 km).

## Ruju'an
Persib Bandung

**Persib Bandung** (singkatan dari *Persatuan Sepak Bola Indonesia Bandung*) ya'entu klub bola tendang nyang ada di Bandung. Persib tuh sudah didiriin tanggal 14 Maret 1933 dengan nama Bandoeng Inlandsche Voetbal Bond (BIVB). Saat ini Persib main di Liga 1 Indonesia. Julukannye Persib adalah *Maung Bandung* dan *Pangeran Biru*.
Persidèn

**Persidèn** (hurup Arab Gundul: فرسيدن) ièlah pemimpin ama hop negara atu negara kiblik. Persidèn biasanya dipilih langsung liwat tanggok suara ama masarakat atawa dipilih kaga' langsung liwat kuasa pembikin wèt (parlemèn) nyang dipilih ama warga èn ngewakilin dia pada.

Ada persidèn nyang jadi hop negara ama jadi hop guwernemèn sekaligus, kaya' Persidèn Amrik Serèkat. Di laèn-laèn negara, kaya' Kiblik Irlan, Persidèn gableg rol nama doang sementara Perdana Mentrinya entu hop guwernemènnya. Di Prasman, Persidèn ama Perdana Mentri pada petèng-petèngan kuasa penglakon.

## Ruju'an
Persija Jakarta

**Persija** (singkatan dari Persatuan Sepak Bola Indonesia Jakartè) nya' entu atu kleb bola tendang Indonésia nyang ade di Jakartè. Persija sekarang ni maèn di Liga 1 Indonésia.

Persija didiriin padè 28 Nopember 1928, dengan cikal bakal benamè Voetbalbond Indonesische Jacatra (VIJ). VIJ 'ntu salah satu kleb nyang ikut ngediriin Persatuan sepak bola Seluruh Indonesia (PSSI) dengan keikutsertaan wakil VIJ, Mr. Soekardi dalem ngebikin PSSI di Societeit Hadiprojo Yogyakarta, Sabtu 19 April 1930.

Persija adalah salè atu kebanggaan wargè Jakartè
Hèngpon

**Hèngpon** (hurup Arap gundul: هڠفون; basa Inggris/Ènggris: *handphone*) ya'entu mesin kuminikasi lèstrik nyang ada punya keboléan kaya' bèl biasa. Kegunaannya utamanya entu ngebèl orang nyang jauh biar orang-orang bisa bareng-barengan ngebuka omongan. Nyang bikin béda ama telpon entu pesawat bisa dibawa ke mana-mana, terus juga èntèng juga. Selaèn entu, pesawat pake sinyal dari satelit jadi kaga' kaya' telpon nyang paké kabel.

Pesawat jaman baheula maké tut biar dipaké sebagé alat bakal ngetik. Entu papan ketiknya ada sembilan tut. Masing-masing tut ada punya hurup atawa tenger sendèwèk-sendèwèk. Saban mijet tutnya, kadang kuar bunyi-bunyi tèt-tot-tèt-tot nyang nengerin kalo tutnya lagi dipijet. Pesawat wayah gini udah kaga paké tut macem jaman baheula. Pesawat wayah gini udah paké layar tonjok. Pesawat bagéan depannya udah dipenuhin ama layar. Deri enni layar, bisa keliatan apa-apa program nyang ada di dalem entu pesawat.

## Ruju'an
Pesisir

**Pesisir** (hurup Arab Gundul: فسيسير; Inggris: *coast*) atawa **lingir laot** (hurup Arab Gundul: ليڠير لاؤت) ièlah atu wilayah peralihan antara daratan ama laotan nyang jadi daèrah ngamprognya darat ama laot. Nyang ngarah darat nglingkup bagèan daratan, mao nyang sat kè', nyang kelebu aèr kè', nyang masing disawabin ama sipat-sipat laot kaya' tinggi-sat, angin laot, ama pengrembesan aèr asin. Nah kalo nyang ngarah laot, nglingkup bagèan laot nyang masing disawabin mao ama prosès-prosès alami nyang kejadian di darat kaya' penenegan ama rojogan aèr tawar kè', atawa nyang manusia punya lantaran kè' kaya' pembabatan utan ama penyemeran.

## Ruju'an
Peta

**Peta** (hurup Arab Gundul: فتا; Indonésia: *gestur*) entu atu macem ubung-ubungan bukankata. Laèn ama ubung-ubungan kata nyang maké kata, peta makénya gerak-gerak awak.

## Ruju'an
Peté cina

**Peté cina** (basa Latin: *Leucaena* leucocephala; hurup Arab Gundul: فتي چين) nya'entu semacem *Fabaceae* (*Leguminosae*, polong-polongan) nyang sokanan dipaké bakal ngeja ijo tana èn numpil longsor. Asalnya deri Amrik, enni puunan uda cepé' taon dikenalin di Jawa bakal langbow èn keutanan, èn terus ngamprah gè ke pulo laènnya se-Indonésia. 

## Ruju'an
Piji

**Piji** (hurup Arab Gundul: فيجى; Inggris: *Fiji*; Piji: *Viti*; Hindi Piji: फ़िजी *Fijī*) atawa resminya **Kiblik Piji** (hurup Arab Gundul: کبليک فيجى; Inggris: *Republic of Fiji*; Piji: *Matanitu Tugalala o Viti*; Hindi Piji: फ़िजी गणराज्य *Fijī Gaṇarājya*) entu negara nyang letaknya di di Oséani. Ni negara punya hopstad Suwa. Ni negara jenggarnya 18.274
km2 (7.056 mi2). Di sono, ada barang 926.276 orang nyang tinggal di mari. Adapun dia punya basa resminya entu basa Inggris, basa Piji, ama basa Hindi Piji. Selaèn entu, ada lagi atu basa daèrah nyang diakuin, nya'entu basa Rotuma.

## Ruju'an
Pilipénen

**Pilipénen** (hurup Arab Gundul: فيليفينن) atawa **Pilipina** (hurup Arab Gundul: فيليفينه) atawa **Pelipin** (hurup Arab Gundul: فليفين) atau nama resminya **Kiblik** **Pilipénen** (hurup Arab Gundul: کبليک فيليفينن; basa Pilipèn*: Repúblika ng Pilipinás*) entu atu negara nyang letaknya di Asia Kidul-wètan. Ini negara dikulilingin ama Laot Tiongkok Kidul, Laot Sulu, Laot Sulawési, ama Laotan Teduh. Ini negara – negara kepuloan dengen 7.107 pulo sonder wates darat ama mana-mana negara. Pilipénen kebagi jadi 3 wilayah géograpis, ya'entu: Luson, Bisaya, ama Mindanao. Pulo nyang paling gedénya entu Pulo Luson, di mana Manila, hopstadnya, ada. Negare jirannya antara laèn Bruné, Malésia Wètan, Palau, Piètnam, ama Taiwan. Ini negara dilantasin ama Cincin Geni Laotan Teduh (basa Inggris: *Pacific Ring of Fire*), mangkanya ada seabrek gunung api ama sering kejadian lini. Badé siklon tropis juga sering banget kejadian, soalnya ini negare letaknya di daèrah lintang di atas 10o LL.

Luasnya 'ntu negara – 300.000km2. Adapun jumblah penduduk ntu negara ada 92.337.852 orang berales Sènsus Penduduk tahon 2010, dengen kepadetannya sebesar 308 orang/km2. Mangkanya, ni negara – negara nyang paling banyak penduduknya ke-12 di dunia.

Adapun orang Pilipénen bisa digero' sebagé **orang Pilipèn** atawa **orang Pilipin** (hurup Arab Gundul: اورڠ فلفن).

## Ruju'an
Pilsapat

**Pilsapat** (hurup Arab Gundul: فلسفة) atawa **palsapah** (hurup Arab Gundul: فلسفة) ièlah cabang keèlmuan pengulesan hujah. Pilsapat ngebolain bakal mahamin alesan atawa dasar bakal hal-hal. Pilsapat juga' betungsé bakal pegimana itu hal mistinya. Kata "pilsapat" dasarannya deri basa Yunani Kuna φιλοσοφία *philosophía* nyang artinya 'hodeng ama ikmat'. Orang nyang bekutet ama pilsapat namanya **pilsup**. Pilsup entu semacem pemikir ama tukang perdata. "Pilsapat" juga' bisa artinya omplokan pikiran atawa cara idup pilsup punya anjurin. Pilsapat ièlah cara orang mikir pasal dunia, jagat, ama masarakat. Jaman jebot, èlmu alam entu masupnya pilsapat juga'.

## Ruju'an
Pinang, Tanggerang Kota

**Pinang** (hurup Arab Gundul:  ); Indonésia: *Pinang*) entuh hatu kecamatan di wilayah Tanggerang Kota, Propinsi Banten, Indonésia. Ni kecamatan punya jembar barang 20,57 km² ama gableg penjogrog 220.000 orang.
## Wilayah bestir
Kecamatan Pinang kebikin deri 11 kerurahan, nya'entuh:

# Pinang
# Sudimara Pinang
# Neroktog
# Kunciran
# Kunciran Indah
# Kunciran Jaya
# Cipeté
# Pakojan
# Panunggangan
# Panunggangan Timur
# Panunggangan Utara

## Ruju’an
Pinggang

**Pinggang** (hurup Arab Gundul: فيڠݢڠ) atawa **kempol** (hurup Arab Gundul: كمفول) entu bagèan awak orang nyang ada di antaranya bero' ama pinggul. Pinggang ièlah bagian paling sempit di batang awak di orang-orang nyang jogrogannya sedeng.

Garis pinggang maran ke garis malang nyang itu garis pinggang – nyang paling sempit, atawa maran ke tampak umumnya pinggang. Orang-orang nyang lagi diit sering dibilang lagi ngejal "ngedandanin" dia punya garis pinggang.

## Ruju'an
Pinggir Laot Padang

**Pinggir Laot Padang** (hurup Arab Gundul: فڠݢير لاؤت فادڠ; Minangkabo: *Tapi Lauik*; sokanan disingget: *Taplau*) entu atu panté nyang ada di Padang Kota, Sumatera Kulon. Enni panté pernanya di daèrah gedongan di kecamatan Padang Kulon èn ngejenggar deri daèrah Purus ampé muara Kali Araw. Enni panté jaraknya kira-kira 23 km deri Lapangan Terbang Antérobangsa Minangkabo atawa senga jem kalo jalan darat maké mobil.

## Ruju'an
Pinlan

**Pinlan** (hurup Arab Gundul: فنلند; basa Pin: *Suomi*; basa Swèd: *Finland*) atawa **Negeri Pin** (hurup Arab Gundul: نݢرى فن) atawa resminya **Kiblik** **Pinlan** (hurup Arab Gundul: کبليک فنلند; basa Pin: *Suomen tasavalta*; basa Swèd: *Republiken Finland*) entu atu negara di Èropa Lor nyang juga' anggota deri Uni Èropa. Pinlan juga' salah atu negara Norden nyang juga' masup bagèan Pènoskandinawi. Ni negara watesan ama Swèden di bekulonnya, Norwèhen di blèlirnya, Ruslan di blètannya, èn Èstlan di kidulnya. Sebagé lagi, ni negara juga' letaknya mangap ke Telok Pinlan. Sebagèan besar bilangan kulon ama kidulnya entu lingiran panté ke Laot Baltik. Adapun dia punya hopstad nama Hèlsingki atawa Hèslingki.

Ada sekitaran 5,5 juta orangan nyang tinggal di Pinlan. Orang Pinlan juga' bisa digero' sebagé **orang Pin** (hurup Arab Gundul: اورڠ فن). Ni negara punya basa resmi entu basa Pin ama Swèd, cuman basa Pin entu nyang paling banyak dipaké èn jadi basa enya'nya 90% deri dia punya penduduk. Adapun basa Swèd dipaké ama minoritèt kaum Swèd Pinlan, nyang digero' sebagé kaum Swèd-Pin, nyang jumblahnya sekitar 5% deri semua penduduknya. Ni negara merdéka deri Ruslan pas 6 Désèmber tahon 1917.

## Ruju'an
Pipi

**Pipi** (hurup Arab Gundul: فيفى) entu bagèan muka nyang ada dagingnya di bawah mata èn di antara idung ama kuping belah kèbot atawa kanan. Pipi ngeja tèdèngan bakal mulut orang èn ngranggeh tulang pipi di bawah mata. Di binatang, tenger di daèrah pipi, wabilhusus percis di bawahnya mata, kena jadi pembèda nyang paling kentara di macem-macem spésiès.

## Ruju'an
Pizza Hut

**Pizza Hut** ya'entu dan prèncés warung tinggal madang Amrik nyang didiriin taun 1958 di Wichita, Kansas oleh Dan èn Frank Carney.
Piètnam

**Piètnam** (hurup Arab Gundul: فيتنم; basa Bièt: *Việt Nam*) atawa **Biètnam** (hurup Arab Gundul: بيتنم) atawa **Wiètnam** (hurup Arab Gundul: ويتنم) atawa resminya **Kiblik** **Sosialis Piètnam** (hurup Arab Gundul: کبليک سوسياليس فيتنم; basa Bièt*: Cộng hòa Xã hội chủ nghĩa Việt Nam*) entu negara nyang letaknya di Asia Kidul-wètan. Ini negara letaknya di paling wètannya Daratan Asia Kidul-wètan (Semenanjung Indocina). Sebagé lagi, ni negara watesan ama Laos ama Kemboja di bekulon, Cina di blèlir, Teluk Tangkia ama Laot Cina Kidul di blètan, srèntaLaot Cina Kidul èn Telok Siam di bekidulnya. Hopstadnya entu Hanoi, tapi kota paling gedénya entu Ho Chi Minh.

Luas wilayahnya entu 331.210 km2. Penduduknya di taun 2011 jumblahnya 90.388.000 orang, mangkanya ni negara jadi negara ke-13 paling banyak penduduknya di dunia dengen kepadetannya 272 orang/km2.

Adapun orang Piètnam bisa' digero **orang Pièt** (hurup Arab Gundul: اورڠ فيت) atawa **orang Bièt** (hurup Arab Gundul: اورڠ بيت) atawa **orang Wièt** (hurup Arab Gundul: اورڠ ويت).

## Ruju'an
Plangton èn Karèn si Kumputer

**Plangton èn Karèn si Kumputer** (urup Arab Gundul: فلڠتون ان کارين سکمفوتر) entu pasangan laki-bini nyang jalanin dagangan rumah makan Chum Bucket. Plangton entu *Copepoda* nyang pinter èn Karèn entu kumputer nyang mutahir. Plangton saingan ama baba Krèp, orang nyang munyain rumah makan di seberang jalan nyang jualan berger *Krabby Patty*. Plangton èn Karèn nyang ada usaha bakal nyolong resèp Krabby Patty èn terus-terusan dialang-alangin ama baba Krèp èn karyawannya.

Plangton èn Karèn diatur jadi pelakor cilik nyang terus dikembangin jadi pelakon jahat utama. Plangton belakon jadi pelakon utama bakal pèlem *The SpongeBob SquarePants Movie* dengen nama nyang diunjukkin pas abis-abisan pèlem. Enni pelakon juga belakon di pèlem *The SpongeBob Movie: Sponge Out of Water*.

## Ruju'an
Plat borok

**Plat borok** (hurup Arab Gundul: فلات بوروق) atawa **tènsoplas** (hurup Arab Gundul: تنسوفلس) entu perban kecil kanggo bakal lècèt-lècèt doang. Plat borok dipaké bakal nutupin borok deri kuman, borok nyang mangkin kedalon, ama deri rarab. Ni bisa ngebantu awak bakal ngobatin kendirinya. Ada plat borok nyang gableg antisèptiknya. Ni plat nèmpèlin belèkan, biar rada sembuan. Plat borok juga bisa ngeja alèrhi.

## Ruju'an
Platon

**Platon** (hurup Arap gundul: افلاطون; basa Yunani: Πλάτων *Plátōn*; 428/427 atawa 424/423 – 348/347 SM) atawa **Aplaton** (hurup Arap gundul: افلاطون) atawa **Plato** (hurup Arap gundul: فلاطو; basa Indonésia: *Plato*) ada satu pilsup Yunani nyang mashur. Dia idup sedari 427 SM ampé 348 SM. Orang tajir dia gènèngan mah, ampé-ampé dia gableg 50 budak ama ngeja sekolah uniwersitèt, namanya "Madrasah" (Yunani: Ἀκαδημία *Akadēmía*). Platon dulunya Sokrat (nyang kaga' nulis acan) punya murid, èn entarnya jadi Aristo punya guru, nyang entarnya ngediriin uniwersitèt baru, nyang bekèn digero "Liséum" (basa Yunani: Λύκειον *Lýkeion*). Platon banyak nulis pikiran pasal pilsapat nyang ampé wayah gini masing diobrolin. Dia nulis pasal pikiran penalaran rorodan. Atu pilsup modèren, Alfred North Whitehead, bilang kalo semua pilsapat sempragan jamannya Platon entu sebenernya cuman sarahan ke dia punya gawéan doang.

## Ruju'an
Plorida

**Plorida** (hurup Arab Gundul: فلوريدة; Inggris: *Florida* /ˈflɒrɪdə/) ièlah atu negeri di bagèan kidul-wètannya Amrik Serèkat. Ni negeri – negeri nyang paling gedé nomer 22 di Amrik Serèkat berales jumblah jenggarnya 65.757,70 mi2 (170.312 km2) èn negeri paling ngerangseg penjogrognya nomer 3 dengen penjogrog tahon 2020 nyang ada 21 juta lebi. Ni negeri – ujung tempatnya, artinya aèr pada ngiterin ni negeri di tiga sisinya. Di bekulonnya, ada Telok Mèksiko, di bekidulnya – Selat Plorida, èn belètannya – Laotan Atlantik. Titik paling alaihim di Plorida entu Bukit Briton. Pada ngejeprah orang Kuba, orang Haiti, ama orang Karaiben laènnya mulu di ni negeri.

## Ruju'an
Piso lepit

**Piso lepit** (hurup Arab Gundul: فيسو لفيت) atawa **piso lempit** (hurup Arab Gundul: فيسو لمفيت; Inggris: *pocket knife, jack knife*) entu piso nyang mata pisonya kena dilepit masup ke dia punya garan. Mata pisonya bisa atu, bisa lebi. Ukuran panjang mata piso lepit entu ukurannya deri 5 entuk 15 cm. Piso lepit entu alat serbapaké nyang kena dipaké bakal ngebesèt amplop, motong benang, nglakonin pembelèkan batang tenggorokan (*trakeostomi*), ngracik buah, atawa alat bakal bèla diri.

## Ruju'an
Piul

**Piul** (hurup Arab Gundul: فيول) ièlah alat gending senar nyang dimaèninnya tibang digèsèk. Piul ngelah empat (G-D-A-E) nyang pada disetèl laèn-laèn dengen lat tutug kelima. Nada nyang paling ngesor entu G. Di antara kulawarga piul, antara laèn piul tinggi, sélo, bas betot, piul nyang gableg nada paling kelik atawa paling tinggi. Alat gending senar laènnya, bas, kudunya juga' masup kekulawarga piul. Kertas gending bakal piul ampir mulu maké atawa ditulis paké konci G.

## Ruju'an
Plèstisen

**Plèstisen** (hurup Arab Gundul: فليستيسن) atawa ***PlayStation*** (basa Nipong: プレイステーション, *pureisutēshon*, disingkat **PS**) ya'entu mèrek kongsol gim betontonan. Dikeja ama Sony Interactive Entertainment, nyang jadi bagéan deri Sony, nyang pertama kali ngelangsir kongsol gim betontonan di Nipong Désèmber 1994 èn di seantèro dunia di taon-taon terusannya. 

Kongsol plèstisen asli ya'entu kongsol gim betontonan nyang jadi nomor wahid nyang uda jual lebih deri 100 juta biji dalem waktu kurang deri sepulu taon. Terusannya, Plèstisen 2 (PS2), dilangsir taon 2000. P2 entu kongsol paling laris ampé enni wayah èn keserat lebih deri 155 juta biji kejual akhir taon 2012. Kongsol terusannya ada Plèstisen 3 (PS3), dilangsir taon 2006 nyang kejual 87,4 juta biji bulan Maret 2017. Plèstisen 4 (PS4) dilangsir taon 2013 èn kejual 1 juta biji dalem sehari (paling cepet dalem riwayatnya). Kongsol lanjutannya entu Plèstisen 5 (PS5), nyang dilangsir taon 2020.

## Ruju'an
Pocong

**Pocong** (hurup Arab gundul: فوچڠ) atawa **sétan pocong** (hurup Arab gundul: شيطان فوچڠ) ya'entu sétan nyang wujudnya manusia cumanan badannya diiket paké kaén kapan. Enni sétan juga mashur di negeri Malésia, cuman sebutannya jadi *hantu bungkus*. Ada berapa tempat nyang manggil enni sétan jadi hantu kaén kapan. Katanya mah, pocong entu sétan nyang rohnya kaga' bisa lepas lantaran tali kapannya kaga' dibuka keja bener. Mangkanya, abis 40 ari entu pocong kaga' dibuka tali kapannya, entu sétan ménta' pertulungan ama orang nyang masi idup biar iketan kapannya dilepasin. Jadinya, entu pocong rohnya bisa pulang dengen damé.

## Ruju'an
Podgoritsah

**Podgoritsah** atawa **Podgoritsa** (hurup Arab Gundul: فودݢوريتسة; Gunung Item: Подгорица *Podgorica*) entu ibu negeri secara hakèkat (*de facto*) sekalian jadi kota paling gedé di Gunung Item. Ni kota punya penjogrog ada 150.977 orang (2011).

## Ruju'an
Pokrol

**Pokrol** (hurup Arab Gundul: فوكرل; Indonesia: *pengacara, advokat, kuasa hukum*) entu orang nyang kerjaannya ngebèla orang laèn punya pekara. Dalem plaktèknya, pokrol juga' bekèn dengen istilah *konsultan hukum*. Artinya, tu orang bisa kasi wejangan (*advis*) ama pembèlaan “ngewakilin” orang nyang ada ubungannya (*klien*; penglanggan) dalem hal pengrampungan atu pekara hukum. Pokrol dalem dia punya pegawéan kudu manut ama aturan ahlak pegawéan.

## Ruju'an
Pokémon

***Pokémon*** (hurup Arab Gundul: ;  ) ya'entu nama atu gim delengan, ceritra cèmèn èn gambar cèmèn Nipong nyang bekèn nyang diserat ama Satosi Tajiri sederi bulan Pèbruari 1996.

## Ruju'an
Pom lèstrik

**Pom lèstrik** (hurup Arab Gundul: فومف لستريک) ièlah atu bangunan dasaran nyang ngedukung pengisian tenaga lèstrik bakal gandaran lèstrik, kaya' mubil lèstrik, motor lèstrik, èn semacemnya. Pom lèstrik galibnya entu atu bangunan di jalan nyang diangsrongin ama matskepé pengasian lèstrik atawa ada di warung-warung kètèngan nyang dijalanin ama banyak matskepé partikelir. Ni pom udu pisan kapan lagi ngeladog, èn banyak ngedukung pengisian ungkulan nyang lebi sesrogan di tegangan èn rojogan nyang lebi tinggi ketimbang ngisi tenaga lèstrik di ruma sendèwèk atawa di pegawéan.

Di Indonésia, pom lèstrik digero' di basa resminya sebagé *stasiun pengisian kendaraan listrik umum* atawa dipongès jadi **SPKLU**.

## Ruju'an
Pondamèn (tèhnik)

**Pondamèn** (hurup Arab Gundul: فوندامن) atawa **umpak** (hurup Arab Gundul: اومفق) entu bagèan paling bawa deri gedong. Gedong butuh pondamèn nyang stèrek biar bisa pepes nyagak. Gedong nyang lebi berat atawa tana nyang lebi lembèk butu pondamèn nyang lebi daleman.

Bakal ngeja pondamèn, tukang insinyur kudu nggali liang di tana entuk nyampé tana nyang lepeg. Pas itu liang udah pas, itu liang diisi ama matrial nyang stèrek èn parku. Kadang diisinya paké beton. Beton kena dikeja mingkin stèrek dengen naro rangka wajanya ke itu liang. Pas itu beton udah kering, itu waja pada nyangkol, jadinya kuat itu pondamèn. Nyang begini kita gero 'beton betulang'. Macan itu pondamèn udah kuat atawa ngering, pengejaan gedong baru bisa ngeharkat.

## Ruju'an
Pondok Arèn

**Pondok Arèn** entu kecamatan nyang ada di Tanggerang Kidul. Ni kecamatan ngejenggar ampé 29,88 km2.

## Ruju'an
Pondok Melati

**Pondok Melati** entu kecamatan nyang ada di Bekasi Kota. Ni kecamatan ngejenggar ampé 1.857,00 hèktar.

## Ruju'an
Pondokgedé

**Pondokgedé** (hurup Arab Gundul: فندقڬدى) entu atu kecamatan di Bekasi Kota, Jawa Kulon, Indonésia. Awalnya, enni kecamatan Pondokgedé entu kecamatan nyang paling gedé se-Bekasi Kabupatèn sebelon masup daèrah Bekasi Kota. Cangkupannya dipecah jadi 4 kecamatan, ya'entu kecamatan Pondokgedé, Pondok Melati, Jatiasih, èn Jatisampurna.

Pondokgedé entu daèrah di watesan DKI Jakarta èn Jawa Kulon. Pondokgedé kalo diliat deri sejarahnya entu gabungan deri daèrag Pondok Melati, Jatiwaringin, Jatiasih, Jatimakmur, Jatibening, Jaticempaka, èn Jatisampurna. 

Pondokgedé watesan ama kecamatan Makasar èn kecamatan Bekasi Kulon di belalor, kecamatan Cipayung di bekulon, kecamatan Bekasi Kidul di belawètan, èn kecamatan Pondok Melati èn Jatiasih di bekidul. 

## Sejarah
Pada taon 1775, Pondokgedé entu lahan onderneming. Di enni daèrah ada punya rumah nyang gede nyang jadi dimilikin ama tuan tanah nyang namanya Johannes Hoojiman. Lantaran luas banget, masarakat entu daèrah bilangnya jadi "Pondokgedé".

Sampè taon 1949, menjuntrung *Besluit Bestuurorganisatie Batavia en Ommelanden* (Beslit Bertir Betawi èn Pinggirannya) nyang masup dalem statblad taon 1949 no 64, Pondokgedé entu masup jadi rèsidènsi pinggiran deri Betawi nyang besintrem di Dèpok. Pondokgedé barengan ama Mampang Prapatan, Pasar Rebo, èn Pasar Minggu dikasihin status anak-pademangan atawa onder-distrik nyang ada di bawah pademangan Kramat Jati.

## Ruju'an
Polen

**Polen** (hurup Arab Gundul: فولن; basa Pol: *Polska*) atawa resminya **Kiblik** **Polen** (hurup Arab Gundul: کبليک فولن; basa Pol: *Rzeczepospolita Polska*) entu atu negara nyang letaknya di Èropa Sintrem. Di bekulonnya ada Dètslan (sepanjang lingiran kali Oder ama Nèse), di bekidulnya – Kiblik Cèk èn Slowaki, diblètannya – Ukrain èn Ruslan Puti, èn di blèlirnya – Laot Baltik, Litowen, èn Ruslan cempètan bagèan Kaliningrad. Keseruruhan wilayahnya entu luasnya sekitaran 312.679 km2 (atawa sepantes ama 120.728 mi2), nyang luasnya entu paling gedé nomor 77 di dunia dengen pendudukya 38,5 juta. Orang-orang mah kebanyakan pada ngejedog di kota-kota gedé baé, kaya' Warso (*Warszawa*)–dia punya hopstad, Wud (*Łódź*), Krako (*Kraków*), Genèsen (*Gniezno*), Stètèn (*Szczecin*), Dansih (*Gdańsk*), Brèslo (*Wrocław*), èn Posen (*Poznań*). Adapun orang Polen bisa digero' sebagé **orang Pol** (hurup Arab Gundul: اورڠ فول).

Bendèra Polen juga' leliatanah rada medu ama Indonésia punya bendèra, cuman kebolak aja, nyang putinya di atas, mèranya di bawa. Cuman gè', mèranya juga' rada laèn sebenernya mah.

## Ruju'a.n
Pom bèngsin

**Pom bèngsin** (hurup Arab Gundul: فومف بڠسين) ièlah tempat di mana gandaran mesin kena dapet bahan tunu. Di Indonésia, pom bèngsin resminya digero' *stasiun pengisian bahan bakar umum* atawa lèter pèndèknya **SPBU**.

Kalu di luar-luar sonoh, kaya' di Amrik Serèkat ama di Èropa, mulain pada ngejeprah dah tu di pom-pom bèngsin pada ngladènin pengisian ungkulan bakal gandaran mesin lèstrik nyang kena digero' sebagé pom lèstrik.

## Ruju'an
Popeyes Louisiana Kitchen

**Popeyes Louisiana Kitchen** (hurup Arab Gundul: فوفيس لويسيانه کيچن) atawa nama bekènnya **Popeyes** ya'entu warung tinggal madang ayam gorèng nyang dibikin tahon 1972 di Niu-Orléan, Luisiana. Dulunya namanya **Popeyes Chicken & Biscuits** ama **Popeyes Famous Fried Chicken & Biscuits**. Wayah gini, Popeyes masup jadi anakmatskepé deri Restaurant Brands International.

## Ruju'an
Portugal

**Portugal** atawa **Portegal** (hurup Arab Gundul: فورتݢال; basa Portugis: *Portugal*) atawa resminya **Kiblik** **Portugis** (hurup Arab Gundul: کبليک فورتݢيس; basa Portugis: *República Portuguesa*) entu ati negara di Èropa Kidul, pasnya di Semenanjung Ibèri. Portugal entu negara paling bekulon di daratannya Èropa èn bagèan deri Tana Tenga. Ni negara watesan ama Laotan Atlantik di belah kulon ama kidulnya èn ama Spanyol di belah lor ama wètannya. Ni negara punya hopstad nama Lisabon. Sebagé lagi, ni negara juga' atu deri anggota Uni Èropa semprakan tahon 1986.

Adapun oran Portugal digero'nya **orang Portugis** atawa **orang Portegis** (hurup Arab Gundul: اورڠ فورتݢيس).

## Géograpis
Ada juga' tiga kumpulan pulo-pulo di Laotan Atlantik nyang juga' bagèan deri Portugal, antara laèn: Asoren (hurup Arabg Gundul: اسورن; basa Portugis: *Açores*), Madéra, èn Pulo Liar (hurup Arab Gundul: فولو ليار; basa Portugis: *Ilhas Selvagens*). Pulo Liar entu cuman kumpulan pulo-pulo kecit nyang ora ada penghuninya, èn dibestir ama Madéra. Portugal juga' ngetèp Olibèngsa, nyang disengkètain ama Spanyol, sebagé bagèan deri dia punya wilayah, cuman dikontrolir ama Spanyol.

## Ruju'an
Pot

**Pot** (hurup Arab Gundul: فت) entu tempat ada garannya, biasanya bakal kencing malem-malem. Pot biasanya ditaroh di pangkèng atawa di méja kecil. Jaman sekarang mah, kalo kaga' butu-butu amat—kaya' di ruma sakit, orang kaga' paké lagi, sebab saban rumah mah udah ada jamban. Jadi, kencing mah tinggal kencing di jamban.

## Ruju'an
Prabalingga Kabupatèn

**Prabalingga Kabupatèn** entu atu kabupatèn nyang ada di Propinsi Jawa Wètan. Ni kabupatèn punya sintrem guwernemèn ada di Kraksaan Kota. Ni kabupatèn ngejenggar ampé 1.696,17 km2 dengen kepadetan penduduknya 650 orang/km2. Ada 1.095.370 orang nyang tinggal di mari.

## Ruju'an
Prabalingga Kota

**Prabalingga Kota** entu atu kota nyang ada di Propinsi Jawa Wètan. Ni kota ngejenggar ampé 56,67 km2 dengen kepadetan penduduknya 4.275 orang/km2. Ada 242.246 orang nyang tinggal di mari.

## Ruju'an
Kota Prabumulih

**Prabumulih** entu atu kota nyang ada di Propinsi Sumatra Kidul. Ni kota ngejenggar ampé 434,46 km2 dengen kepadetan penduduknya 451 orang/km2. Ada 195.748 orang nyang tinggal di mari.
Prah

**Prah** (hurup Arab Gundul: فراه; Cèk: *Praha* [ˈpraɦa]; Dèt: *Prag* [pʁaːk]; Latèn: *Praga*) ièlah hopstad ama kota paling gedé di Kiblik Cèk, èn dulunya jadi hopstadnya Bohèmen. Ngejegreg di Kali Moldo, Prah entu dijogrogin ama barang 1,3 jutaan orang. Ni kota gableg iklim laotan sedeng, dengen usum pentèr rada anget èn usum salju rada semerawang-semeriwing.

## Ruju'an
Pralon

**Pralon** nya'entu saluran nyang kewujud semprong atawa selongsong bulet nyang dipaké bakal ngalirin caèran atawa gas. Ada setila NPS nyang panjangannya *Nominal Pipe Size*, nyang ma'sudnya setila bakal nunjukkin garis tenga *nominal* (laèn ukuran sebenernya) deri atu pralon.

## Ruju'an
Prasman

**Prasman** (hurup Arab Gundul: فرسمن; Prasman: , ) atawa **Prangsman** (hurup Arab Gundul: فرڠسمن) atawa bekèn juga' **Prancis** (hurup Arab Gundul: فرنچيس) atawa **Parenggi** (hurup Arab Gundul: فرڠݢى) atawa resminya digero' **Kiblik** **Prasman** (hurup Arab Gundul: كبليك فرسمن; Prasman: *République française* [ʁepyblik fʁɑ̃sɛz]), nya'entu atu negara nyang pernahnya ada di Èropa Kulon èn ngelah pulo segabreg ama wilayah seberang laot nyang pernahnya di laèn-laèn benua. Dia punya ibu negeri nama Parès atawa Paris.

## Ruju'an
Puasa (bulan)

**Puasa** (hurup Arap Gundul: فواس atawa فواسا) atawa **Ramadan** atawa **Romdon** (hurup Arap Gundul: رمضان) ada bulan kesembilan di dalem almenak Selam atawa Hijriah. Ni bulan punya nama di basa Arapnya – ***Ramaḍān*** (basa Arap: رمضان), nyang asalnya deri kata رمض *r-m-ḍ* 'ngelekep, panas nyenget'. 

## Terdisi
Ni bulan ada dianggep atu bulan paling istimèwa ama paling ditunggu-tunggu ama banyak umat Selam deri mana-mana antéro dunia, sebab ni bulan diyakinin ada banyak berekah di dalemnya. Orang Selam pada nglakonin ibadah puasa sebulan jengkep, ibadah terawé, ama laèn-laèn ibadah, masup juga' ibadah jakat pitrah nyang pardu dibayarin sebelonnya sembahyang lebaran. Kaga' cuman pengrayaan nyang sipatnya èmang ibadah, melèngken juga' ada laèn-laèn keriaan nyang sipatnya budaya, kaya' arak-arakan, buka' bareng, èns.

Di sebagèan orang Selam punya terdisi, ada juga pengrayaan **Malem Nujululkur'an** (hurup Arap Gundul: مالم نزول القران; basa Arap: نزول القرآن *nuzūl al-Qurʾān* 'mudunnya Kur'an'), ya'entu atu malem nyang diyakinin sebagé malem di mana Bagènda Nabi Muhammad nerima wahyu deri Malaèkat Jabra'il di Goa Hira. Di Indonésia, biasanya dirayain saban malem 17 Puasa. Di ni keriaan, biasanya orang pada ngatamin ramé-ramé dah tu Kur'an ampé kelar.

Selaèn entu malem, ada lagi atu malem paling istimèwa nyang namanya **Malem Laèlatulkadar** (hurup Arap Gundul: مالم ليلة القدر; basa Arap: ليلة القدر 'malem kemuliaan, malem takdir'). Ni malem diyakinin ama semua orang Selam sebagé malem nyang di dalemnya ada pahla nyang setumbra-tumbra, hata lebi baè' deri serèbu bulan. Diyakinin, sepagémana ada kesebut di dalem hadis, Malem Laèlatulkadar adanya di sepulu malem belakangan di bulan Puasa. Mangkanya dah tu, orang pada ramé-ramé nimbrung i'tikap di mesigit. Ada nyang pol sepulu malem akir jengkep, ada nyang cuman malem ganjilnya doang.

## Ruju'an
Pulang: Insanity

***Pulang: Insanity*** (hurup Arab gundul: فولڠ: انسينتى) entu Indonésia punya gim sétan nyang dikeja ama Ozysoft. Ozysoft entu pengeja gim *Indie* nyang asalnya deri Balikpapan. Enni pengeja gim dibikin ama Ozy èn Sopian taon 2013. Conto gimnya dilangsir 28 Juni 2019. Enni gim jadiin pesugihan nyang ada di Penajam èn Grogot, Kalimantan Wètan bakal isi di dalem gimnya. Enni gim punya janrah entu serem sikolohis èn sadis.

## Ruju'an
Pulekan

**Pulekan** (hurup Arab Gundul: فولقن) entu puteran aèr nyang kebikin deri bantroknya dua atawa lebi arus bawah laot nyang dikerenain lantaran gelombang naèk surut atawa bentuk dasar laot. Pulekan kecit juga' bisa kebikin pas nguras bak mandi atawa wastapel paké lobang pengurasan di bawahnya. Pulekan nyang lebi gedé lagi setèrek adanya di laotan.

## Ruju'an
Pulitik di Indonésia

**Pulitik Indonésia** gableg watonan kiblik kera'yatan permusawaratan perwakilan persidènsiil nyang itu persidèn jadi hop negara ama hop guwernemèn serènta ada sistim banyakparté. Kuasa penglakon (*eksekutif*) dijalanin ama guwernemèn. Kuasa pembikin wèt (*legislatif*) dijalanin ama guwernemèn kè', Majelis Permusawaratan Ra'yat ama Dèwan Perwakilan Ra'yat kè'. Adapun kuasa penjagjagan hukum (*yudikatif*) entu mandiri béda sendèwèk deri kuasa penglakon ama perundangan.
Kabupatèn Pringsèwu

**Kabupatèn Pringsèwu** entu atu kabupatèn nyang ada di Propinsi Lampung. Ni kabupatèn punya sintrem guwernemèn ada di nama Pringsèwu. Ni kabupatèn ngejenggar ampé 625 km2 dengen kepadetan penduduknya 657 orang/km2. Ada 410.864 orang nyang tinggal di mari.
Pristinah

**Pristinah** atawa **Pristina** (hurup Arab Gundul: فرستينة; Albani: *Prishtina* atawa *Prishtinë* [pɾiʃˈtinə]; Sèrwi: Приштина *Priština*] ièlah Kosowo punya ibu negeri. Banyakan penjogrognya mah orang Albani, cuman ada juga' orang Sèrwinya. Ni adanya di belah lor-wètannya Kosowo, deket ama Pegunungan Goliak.

## Ruju'an
Pulo Kenari

**Pulo Kenari** (hurup Arab Gundul: فولو کنارى) atawa pasnya **Kepuloan Kenari** (hurup Arab Gundul: کفولوان کنارى; Spanyol: *Canarias*) entu omplokan pulo di lepas panté Magrib. Ni entu komunitèt kuasa-dèwèk di dalem Spanyol (dia pada gableg hukum sendèwèk). Ada tuju pulo utama di ni kepuloan. Sebagé lagi, orang pada ngomong basa Spanyol di mari. Adapun ni kuminitèt kuasa-dèwèk gableg dua hopstad, nyang sembabad statusnya, nya'entu: Santa Cruz de Tenerife èn Las Palmas de Gran Canaria. Sepegimana pulo-pulo laèn di kepuloan Makaronésia, ni pulo kebentuk lantaran gunung api bawah laot. Itu gunung api pelan-pelan nengjak ke atas aèr jadi pulo. Ni kejadian rèbuan taun punya lama.

## Ruju'an
Pulo Irlan

**Pulo Irlan** (hurup Arab Gundul: فولو ايرلند;  ; Skot-Ulster:  ) entu atu pulo di Atlantik Lor. Ni pulo panjangnya kira-kira 486 kilomèter (302 mil) èn lèbarnya 288 kilomèter (179 mil). Di bekulonnya Pulo Ir ada Laotan Atlantik; di blètannya ada Pulo Britani Gedé. Ada sekitar 6.4 juta orang tinggal di ni pulo selamanya tahon 2016.

## Negara
Wayah gini, ni Pulo Irlan kebentuk deri dua negara, ya'entu: Kiblik Irlan èn Irlan Lor.

* Kiblik Irlan ada atu negara daulat nyang nglingkup 84%-nya ni pulo. Dia punya hopstad ama kota paling gedé entu Dublin. Dia punya basa resmi entu basa Ir ama Inggris.
* Irlan Lor, nyang jadi bagèan negeri nyang empat deri Kerajaan Rempug, cuman di 13%-nya ni pulo doang èn di belah lor-wètannya. Dia punya penduduk ada 1,8 jutaan orang. Sebagé lagi, dia punya hopstad èn kota paling gedé – Bèlpas.
* Selamanya tahon 1550-an èn 1650-an ada empat ondernèming atawa langbow di pulo Ir.

Sedari tahon 1801 ampé 1921, semua Irlan punya bagèan masup èhendom atu negara nyang sama, nama Kerajaan Rempug Britani Gedé èn Irlan. Walakin di tahon 1919, perang pecah, Perang Kemerdékaan Irlan, èn per tanggal 6 Désèmber 1921, Negeri Merdéka Ir – merdéka. Seabisnya dibelakonin wèt dasar anyar di tahon 1937, itu negeri jadi kiblik. Irlan Lor tetep ngejogrog bareng KR, nyang mulain Jaman-jaman susah di tahon 1960-an èn akirnya di tahon 1998 dengen adanya penèkenan Kesepakatan Bèlpas.

## Ruju'an